LUR gryp in by Steve Biko-hospitaalSteve Biko- akademiese hospitaal (Foto: ANA) Tasneem Motara, LUR van infrastruktuurontwikkeling in Gauteng, het ŉ taakspan van haar departement en die provinsiale departement van gesondheid na Steve Biko- akademiese hospitaal in Pretoria gestuur ná verskeie klagtes oor probleme by die onkologiesaal. “Die stelsel het onklaar geraak weens ŉ foutiewe sirkulasiepomp,” het Bongiwe Gambu, woordvoerder van die departement van infrastruktuurontwikkeling, gesê. “Daar is opdrag gegee om die foutiewe pomp te vervang. Die departement het intussen ook ons eie kontrakteur onmiddellik opdrag gegee om herstelwerk te doen en die stelsel so vinnig as moontlik weer aan die gang te kry.” Sy het gesê LUR Motara het om verskoning gevra vir die ongerief aan pasiënte en werknemers by die Steve Biko-hospitaal se onkologiesaal. Dr. Mathabo Mathebula, waarnemende uitvoerende hoof van die hospitaal, het vroeër vandeesmaand bewerings ontken dat die hospitaal se onkologiesaal nie voldoende personeel het nie en op die randjie van ineenstorting is. “Ons moet dit duidelik maak dat daar nooit ŉ algehele stilstand was nie. Daar was geen stadium waar enige masjiene gebreek het nie. Die lugverkoeling is herstel en ons het gesukkel om dit reg te maak,” het sy in daardie stadium gesê. Mathebula het aangevoer die herstelwerk het twee maande lank geduur. “Die departement van infrastruktuur het dit herstel totdat ons uiteindelik die vervaardigers van die masjien gekontak het om die lugverkoelingstelsel te installeer wat nou werk.” Mathebula het die media toegespreek by die besige hospitaal ná die Menseregtekommissie ŉ perseelondersoek van stapel gestuur het ná talle klagtes ingedien is.